In nomine sancte et individue Trinitatis. Ego Willelmus, Dei gratia, Autissiodorensis episcopus, universis presentibus pariter et futuris, notum volumus fieri, quoniam ecclesiam de Vincellis ecclesie S. Mariani possidendam in perpetuum dedimus. Siquidem presbyter qui prefatam ecclesiam tenebat, eam in manu nostra remisit, et nos de eadem ecclesia ecclesiam B. Mariani per manum Domini Milonis ejusdem loci abbatis investivimus. Prefatus vero Milo eumdem presbyterum nobis presentavit, cui animarum curam commendavimus, eique ecclesie cui servierat, servire precepimus. Constituentes, assensu ejus et voluntate, quatenus pro censa ecclesie sue quadraginta solidos Autissiodorensis monete, et decem libras cere annis singulis per duos..... in kalendis maii partem mediam, et in octavis Sanctorum omnium partem reliquam ecclesie B. Mariani persolveret. De ceteris vero presbyteris per futuras temporum series in eadem ecclesia substituendis, predicte ecclesie electionem presbyteri et presentationem habere statuimus. Ut igitur hec nostra constitutio quoquomodo non possit immutari, fecimus eam presentis scripti attestatione, sigillique nostri muniri impressione. Acta sunt hec Autissiodori, in domo nostra, anno Incarnationis Dominice, M. C. LXXIII, sub testibus istis, Hugone, scilicet nepote nostro, ecclesie S. Stephani Autissiodorensis cantore, Rainaudo-Ricardi, Stephano Ollandi, Joffrido de Chenguil canonicis S. Stephani.